Tre etterforskes for voldtekt av mann på Tjensvoll

Tre menn er pågrepet og siktet for voldtekt av en annen mann i en bolig på Tjensvoll i Stavanger. Politiet opplyser at de tre vil bli løslatt etter avhør.

Publisert: Publisert: 18. juni 2017

Denne artikkelen er over tre år gammel

– Det er opprettet en sak i forbindelse med det som formodentlig er en voldtektssak. Men det er fortsatt så tidlig i etterforskningen at vi foreløpig ikke ønsker å gå inn på hendelsesforløpet, sier jourhavende politijurist Anne Marthe Møinichen i Sør-Vest politidistrikt til Aftenbladet.

Politiet meldte først om hendelsen på Twitter.

Tre andre menn i 20-årene pågrepet og siktet for voldtekt av en annen mann. Dette forholdet skal ha funnet sted på Tjensvoll. En av de involverte har bopel på adressen.

Det var fornærmede som varslet politiet. Alle de siktede ble pågrepet på stedet der ugjerningen skal ha funnet sted.

– De tre har blitt avhørt søndag ettermiddag. De kjenner seg ikke igjen i det som er påstått av fornærmede, forteller Hans-Christan Hetland, som er etterforskningsleder ved Sør-Vest politidistrikt.

Politiet opplyser at de har fått et innblikk i hendelsesforløpet og har god kontroll på forklaringene fra partene i saken. Hetland ønsker ikke uttale om mistanken mot de tre siktede er styrket eller svekket etter avhøret.

– Det jeg kan si er at de har ganske like forklaringer. Politiet er ferdig med etterforskningen, og vi har gjort det vi kan. På bakgrunn av forklaringene som er gitt, vil de tre bli løslatt. Vi har vurdert varetektsfengsling av de siktede, men det blir ikke aktuelt, forteller etterforskningslederen.

Fornærmede og de tre siktede er bekjente. Ingen av de tre siktede er kjenninger av politiet fra tidligere.

– Siktelsen mot de tre vil bli vurdert fortløpende, opplyser Hetland.

Søndag har kriminalteknikere vært på adressen på Tjensvoll og gjort undersøkelser på stedet. Både fornærmede og de tre siktede er også undersøkt. Disse undersøkelsene er nå ferdige.

Politiet fikk natt til søndag inn flere voldtektsmeldinger - én voldtekt på Jæren og to i Stavanger natt til søndag, henholdsvis klokka 2.31, 2.45 og 3.39.

– Saken på Jæren og den ene saken i Stavanger synes avklart etter avhør og undersøkelser til trolig å ikke være voldtektssaker, opplyser politiet på twitter et par timer senere.